**Ријеч на изложби “Беранска Слобода“**

**Соња Савић, 10.10.2016. године**

Драги пријатељи,

Поздрављам вас и захваљујем свима вама који сте вечерас овдје и којима је наша „Слобода“ у срцу, посебно захваљујем породицама преминулих колега Јоксимовић, Поповић и Ћулафић, који су оставили дубок печат у „Слободи“. Нарочиту захвалност упућујем доктору Николи Бакићу, унуку првог уредника „Слободе“ , Милоша Бакића, који је због изложбе дошао из Подгорице, са дјецом Мином и Мијатом.

Били су позвани и некадашњи уредници Вуксан Дабетић, Амер Рамусовић и Слободан Вуковић, који је 2013. Године уредио два броја „Слободе“, чији је издавач била невладина организација. Они су се захвалили на позиву али су се извинили што нису били у могућности да вечерас буду овдје.

Била сам новинар и уредник „Слободе“, али вечерас имам трему. Мислим да ме негдје одозго посматрају Милорад, чича Драшко (тако сам га звала) и Влајко. Помињем њих јер су ми били уредници. Много би више они имали да кажу. Зато сам ја издвојила само дио тога што су створили и уредници „Слободе“, за 43 године непрекидног излажења, забиљежили. Мој задатак је био да припремим изложбу о „Слободи“ и, по годинама издавања, разврстати их по уредницима. Није баш било практично да се та, могу рећи, значајна документација о једном времену, износи и преноси, па смо се одлучили за фотографисање и преношење на паное. У одабиру су ми помагали службеници Општине, Никола Урошевић, Ирина Кастратовић – Зечевић и Јелена Раковић. Фотографије и технички дио посла урадио је фотограф Сејо Јашаровић.

Систематизоване податке о уредницима, редакцијама, савјетима, одборима, сарадницима, до 1996. Године, користила сам из књиге проф. др Здравка Делетића „Средства информисања у Васојевићима“. Свима њима захваљујем, као и дактилографу Светлани Марсенић, која је прекуцала оно што је требало.

Вјероватно је све могло бити боље, али ово је један од начина на који смо могли представити „Слободу“.

За нас који смо је стварали, били дио ње на било који начин, ово су изузетно емотивни тренуци. Хоћу да вјерујем да наша „Слобода“, да будем мало и патетична, није умрла у 44. години 2004. На онима је, који су данас, или у некој будућој генерацији, да јој удахну живот.

Са дужним поштовањем сјећамо се свих оних који су је стварали, а нису више међу нама. Можда је код нас старијих присутна и носталгија, али мислим да нам је потребна. Хвала вам још једном и да кажем да ће изложба бити отворена до 13. октобра.

Нешто више о „Слободи“ и њеном значају рећи ће предсједник општине Драгослав Шћекић. Изволите, предсједниче!